钦定古今图书集成/明伦汇编/官常典/第650卷 > 陈正中
## 钦定古今图书集成/明伦汇编/官常典/第650卷 > 陈正中

按《松江府志》：“正中字宗尼，上海人。崇祯元年戊辰进
士，除上杭知县。县介虔、粤，流寇侵扰，所在煽结。正中
至，抚定凋瘵，鸠集遗散，调兵食，练乡勇，屡挫贼锋，获
渠帅张日昇，降其支党五百馀人，捕诛剧盗何柏等
三十馀人，所部肃清。革桥税以惠商旅，积粟备荒，岁
饥不害。流贼复犯武平，正中恐滋蔓，帅众持五日粮”，
趋三百里击之，颇有斩获，贼望风引去，邻邑以完。正
中素有羸疾，积劳转笃，竟卒于官。在县五载，属军兴
旁午，大帅驻节会师，供亿繁重，能尽心惠养，民不知
有兵。所积官谷七千馀石，羡馀赎锾，悉归库藏，公税
充实，而妻子衣食不给。卒之日，民罢市哭。巡抚邹维
琏上言：“正中抚顺讨逆，鞠躬尽瘁，清白励操，遗爱在
人。请赐官崇祀，以昭激劝。”敕赠兵部主事。追论平寇
功，再赠太仆寺少卿。